CELEX: 
Language: sk
Date: 2018-01-16 00:00:00
Title: 

NARIADENIE KOMISIE (EÚ) …/…
            
            
               z 16. 1. 2018,
            
            
               ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí zlúčenín ortuti v určitých výrobkoch alebo na nich
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS
                  1
               , a najmä na jeho článok 14 ods. 1 písm. a) a článok 16 ods. 1 písm. a),
            
            
               keďže:
            
            
               (1)Pre zlúčeniny ortuti sa maximálne hladiny rezíduí (ďalej len „MRL“) stanovili v prílohe II a v časti B prílohy III k nariadeniu (ES) č. 396/2005. 
            
            
               (2)Smernicou Rady 79/117/EHS sa zakázalo uvedenie prípravkov na ochranu rastlín obsahujúcich zlúčeniny ortuti na trh a ich používanie. Všetky povolenia pre prípravky na ochranu rastlín obsahujúce zlúčeniny ortuti boli zrušené, a následne sa všetky MRL stanovili na úrovni príslušného limitu detekcie (LD).
            
            
               (3)Komisia dostala od prevádzkovateľov potravinárskych podnikov a členských štátov informácie, z ktorých vyplýva, že prítomnosť zlúčenín ortuti vo viacerých výrobkoch má za následok vyššie hladiny rezíduí než LD stanovený v nariadení (ES) č. 396/2005. 
            
            
               (4)Údajmi z nedávneho monitorovania sa potvrdilo, že rezíduá zlúčenín ortuti sa vyskytujú vo viacerých výrobkoch na úrovni vyššej ako LD. Pri zohľadnení 95. percentilu výsledkov všetkých vzoriek boli nahlásené tieto výskyty: orechy stromové v množstve 0,02 mg/kg; čerstvé bylinky v množstve 0,03 mg/kg; pestované huby v množstve 0,05 mg/kg; divorastúce huby v množstve 0,50 mg/kg s výnimkou hríbov v množstve 0,90 mg/kg; olejnaté semená v množstve 0,02 mg/kg; čaje, kávové bôby, bylinné nálevy a kakaové bôby v množstve 0,02 mg/kg; koreniny v množstve 0,02 mg/kg s výnimkou zázvoru, muškátového orechu, muškátového kvetu, kurkumy v množstve 0,05 mg/kg; mäso v množstve 0,01 mg/kg, s výnimkou mäsa z voľne žijúcej zveri v množstve 0,015 mg/kg a kačacieho mäsa (z farmových chovov a voľne žijúcich kačíc) v množstve 0,04 mg/kg; živočíšny tuk v množstve 0,01 mg/kg; jedlé vedľajšie jatočné produkty v množstve 0,02 mg/kg s výnimkou vedľajších jatočných produktov z voľne žijúcej zveri v množstve 0,025 mg/kg a vedľajších jatočných produktov z diviaka v množstve 0,10 mg/kg; mlieko v množstve 0,01 mg/kg a med v množstve 0,01 mg/kg.
            
            
               (5)Keďže pesticídy obsahujúce ortuť sa v Únii postupne prestali používať už pred viac ako tridsiatimi rokmi, prítomnosť ortuti v potravinách možno považovať za dôsledok znečistenia životného prostredia. Preto je vhodné nahradiť štandardné hodnoty hodnotami uvedenými v odôvodnení 4, aby sa tak v prípade ortuti zohľadnili v nariadení (ES) č. 396/2005 pozaďové hodnoty životného prostredia. To umožní príslušným vnútroštátnym orgánom, aby prijali primerané opatrenia na presadzovanie práva na základe realistických MRL.
            
            
               (6)Vedecká skupina pre kontaminanty v potravinovom reťazci (ďalej len „skupina CONTAM“) Európskeho úradu pre bezpečnosť potravín (ďalej len „úrad“) prijala stanovisko k prítomnosti ortuti a metylortuti v potravinách
                  2
               . 
            
            
               (7)Keďže zlúčeniny ortuti sa vo výrobkoch uvedených v odôvodnení 4 vyskytujú v nízkych koncentráciách a s prihliadnutím na dostupné údaje o spotrebe v Únii, sa celkový príspevok k dietetickej expozícii považuje za nízky a nepredstavuje žiadne riziko pre zdravie spotrebiteľov. MRL by sa v prílohe III k nariadeniu (ES) č. 396/2005 v prípade týchto výrobkov mali stanoviť ako dočasné. Uvedené MRL sa preskúmajú; počas preskúmania sa zohľadnia informácie dostupné počas 10 rokov od uverejnenia tohto nariadenia. 
            
            
               (8)Komisia viedla konzultácie s referenčnými laboratóriami Európskej únie o rezíduách pesticídov, pokiaľ ide o potrebu úpravy ich LD. Uvedené laboratóriá dospeli k záveru, že súčasné detekčné limity by sa mali zachovať. 
            
            
               (9)Na základe stanoviska úradu a s ohľadom na faktory relevantné pre predmetnú záležitosť spĺňajú príslušné úpravy MRL požiadavky článku 14 ods. 2 nariadenia (ES) č. 396/2005.
            
            
               (10)V rámci Svetovej obchodnej organizácie sa uskutočnili konzultácie o nových MRL s obchodnými partnermi Únie a ich pripomienky boli zohľadnené.
            
            
               (11)Nariadenie (ES) č. 396/2005 by sa preto malo zodpovedajúcim spôsobom zmeniť.
            
         
         
            
               (12)Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
            
               PRIJALA TOTO NARIADENIE:
            
            
               Článok 1
            
            
               Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. 
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 16. 1. 2018
            
            
               
                     Za Komisiu
               
               
                     predseda
                     Jean-Claude JUNCKER
               
               
            
            
                     
                        
                           
                     
                  
               
         
         
            
                  
                     (1)
                  
                        Ú. v. EÚ L 70, 16.3.2005, s. 1.
               
               
                  
                     (2)
                  
                        Vedecká skupina pre kontaminanty v potravinovom reťazci EFSA (CONTAM); Vedecké stanovisko týkajúce sa rizika pre verejné zdravie súvisiace s prítomnosťou ortuti a metylortuti v potravinách. Vestník EFSA (EFSA Journal) 2012 10(12):2985. [241 s.].
               
            
      
    ---documentbreak--- 
      
         
         
            
               D052945/02
            
            
            
               SK
            
            
            
               PRÍLOHA
            
            
            
               Prílohy II a III k nariadeniu (ES) č. 396/2005 sa menia takto: 
            
            
               1.V prílohe II sa stĺpec týkajúci sa zlúčenín ortuti vypúšťa.
            
            
               2.Príloha III sa mení takto:
            
            
               a)V časti A sa dopĺňa stĺpec týkajúci sa zlúčenín ortuti: 
            
            
               [Pre Úradný vestník: vložte tabuľku prílohy IIIA].
            
            
               b)V časti B sa stĺpec týkajúci sa zlúčenín ortuti vypúšťa.